Planerne om at bygge et 1200 m2 stort kontorbyggeri på havnen i Hals vækker stor modstand. Brugerne er bange for, at det vil ødelægge havnens miljø, som de kender det i dag. Den frygt forstår rådmand for teknik- og miljø forvaltningen i Aalborg Kommune udmærket. - Jeg kan godt forstå at de er nervøse. Det er klart at når der ligger en lokalplan med så stort et byggeri på området, så vil det have konsekvenser for området, hvis det gennemføres, siger Mariann Nørgaard (Venstre). Et lokalt byrådsmedlem fra Hals vil stemme imod forslaget. - Jeg mener ikke et 9 meter højt byggeri hører til på havnen i Hals. Det vil skæmme havnen måske 50 år frem i tiden, sagde Poul Erik Lyngdorf (S) til TV2/Nord torsdag. - Han har ret i at miljøet vil blive ændret. Der vil komme et andet miljø, men offentlighedsfasen er jo netop også til at få input fra borgerne i Hals, siger Mariann Nørgaard (Venstre). Der er borgermøde om projektet på tirsdag.

Opsummering:
Brugerne på havnen i Hals er nervøse for, at et planlagt kontorbyggeri vil ødelægge havnens miljø, og det forstår teknisk rådmand Mariann Nørgaard godt.